भारत के युवा खिलाड़ियों के प्रदर्शन से अकरम निराश  
पाक के पूर्व कप्तान वसीम अकरम ने कहा है कि वेस्टइंडीज के खिलाफ वनडे में भारत के अधिकांश युवा खिलाड़ियों का प्रदर्शन निराशाजनक रहा।
पाकिस्तान के पूर्व कप्तान वसीम अकरम ने कहा है कि वेस्टइंडीज के खिलाफ एकदिवसीय श्रृंखला के दौरान भारत के अधिकांश युवा खिलाड़ियों का प्रदर्शन निराशाजनक रहा। अकरम ने कहा कि घरेलू टूर्नामेंटों और आईपीएल में प्रदर्शन के दम पर टीम में जगह बनाने वाले एस बद्रीनाथ, शिखर धवन, पार्थिव पटेल और मनोज तिवारी जैसे खिलाड़ी वेस्टइंडीज में मौके का फायदा उठाने में विफल रहे।  ईएसपीएनस्टार डॉट कॉम ने अकरम के हवाले से कहा, भारत ने वेस्टइंडीज की नई नवेली टीम के खिलाफ भले ही 3.2 से श्रृंखला जीत ली हो लेकिन मुझे नहीं लगता कि चयनकर्ता कुछ नए खिलाड़ियों के प्रदर्शन से खुश होंगे जिन्हें सीनियर खिलाड़ियों की गैरमौजूदगी में एकदिवसीय टीम में जगह दी गई थी।   उन्होंने कहा, भारतीय क्रिकेट में प्रतिभावान खिलाड़ियों की कोई कमी नहीं है और एक मौका गंवाने का मतलब है कि शायद आपको कभी दोबारा राष्ट्रीय टीम का हिस्सा बनने का मौका नहीं मिले। इसके अलावा कोई भी अंतरराष्ट्रीय टूर्नामेंट आपकी क्षमता की परीक्षा होती है। वेस्टइंडीज की टीम कागज पर भले ही बहुत मजबूत नजर नहीं आती हो लेकिन जीत का अंतर कम करके उन्होंने अच्छा प्रदर्शन किया है।